Getasan
Getasan (Buchanania arborescens utawa Buchanania florida) yaiku salah sawijining wit-witan kan kelebu kulawarga Anacardiaceae. Wit iki gedhé lan dhuwuré bisa nganti 35 mèter. Dhiamèter galihé uga bisa nganti 120 séntimèter kang silindhris lan lurus. Galih ngayu sing kulité alus iki wernané klawu nganti soklat tuwa lan sepeté akèh. Tluthé bening werna jambon. Godhongé kasusun spiral lan nggerombol ing pucuk. Kembangé cilik-cilik werna krém.

Biologi 
Wit getasan iki ngembang mangsa katiga yaiku wiwit sasi April. Wohé thukul  ing wanci sasi Januari nganti Désembér. Pasebaran wiji direwangi dening manuk, kethèk, lan kalong.

Èkologi 
Getasan tuwuh ing tlatah iklim teles lan umumé ing cedhak sumber banyu utamané ing cedhak kali. Wit iki ditemokaké ing alas tropis ing Indonésia. Tanduran iki thukul ing lemah sing dhuwuré luwih saka 500 méter ing sadhuwuring samodra. Pasebaran wit iki ana ing nagara Indhi, Thailand, lan Asia kidul wetan. Ing manèka tlatah, wit iki duwé jejuluk liyané kaya ta: popohan (Sumatra). rawa-rawa pipit (Kalimantan). malamangga (Filipina), beluno-beluno (Malaysia), luaet khwai (Thailand), caay muwng ri (Vietnam), jam-jam (Brunèi Darussalam)

Piguna 

Wit iki bisa kanggo piranti wangunan, mèbel, ulih-ulih/cendhera mata, lan lemari amarga kayuné kang trep lan rada empuk. Sakliyané dadi prabot omah, kayu iki uga bisa dipigunakaké dadi blabak tulis, kothak cerutu lan pulp. Serbuk saka kayu iki menawa kena ing kulit suwé-suwé bisa nyebabaké dermatitis.

Deleng uga 
Getasan uga dadi jeneng salah sawijining kecamatan ing Semarang yaiku kecamatan Getasan.

Rujukan 

Wit-witan
Tetanduran
Kayu
Tetuwuhan indhustri